3. ลักษณะการประกอบธุรกิจ

3.1 ประวัติความเป็นมา

บริษัท ไทยง้วนเมทัล จำกัด (มหาชน) ก่อตั้งเมื่อวันที่ 17 เมษายน 2534 ภายใต้ชื่อ “บริษัท
ไทยง้วน เมทัล จำกัด” ด้วยทุนจดทะเบียนและเรียกชำระแล้วเริ่มแรก จำนวน 20 ล้านบาท
โดยกลุ่มนางสาวรัตนา จิระพงษ์ตระกูล ซึ่งมีวัตถุประสงค์เพื่อประกอบธุรกิจเป็นผู้จัดหา
และจำหน่ายผลิตภัณฑ์เหล็ก ต่อมาได้เพิ่มการแปรรูปสินค้าเหล็ก
โดยการติดตั้งเครื่องจักรสำหรับการตัด และเครื่องขึ้นรูปท่อเหล็ก เหล็กโครงสร้างรูปตัวซี

บริษัทมีการเปลี่ยนแปลงและพัฒนาการที่สำคัญ ดังนี้

ปี 2534 บริษัทประกอบธุรกิจเป็นผู้จัดหา และจำหน่ายผลิตภัณฑ์เหล็ก
และบริษัทได้จัดซื้อเครื่องตัดแผ่นโลหะ(Shear Cutting Machine)

ปี 2535 บริษัทจัดซื้อเครื่องทำท่อโลหะ (Piping Machine) และเครื่องซอยแผ่นโลหะ
(Slitting Machine)

ปี 2539 บริษัทจัดซื้อเครื่องรีดขึ้นรูป (High Frequency Steel Pipe Machine)

ปี 2540 บริษัทจัดซื้อเครื่องตัดและรีดแผ่นเหล็ก (Cutting & Rolling Machine)

ปี 2541 บริษัทจัดซื้อเครื่องตัด (Hydraulic Guillotine Shear: HSDY)

ปี 2542 บริษัทได้เพิ่มทุนจดทะเบียนและเรียกชำระแล้วจาก 20 ล้านบาทเป็น 50 ล้านบาท
เพื่อขยายกำลังการผลิตเหล็กแปรรูปของบริษัท โดยจัดซื้อเครื่องรีดขึ้นรูป (Steel Pipe
Machine) และในเดือนธันวาคม บริษัทได้เพิ่มทุนจดทะเบียนและเรียกชำระแล้วจาก 50
ล้านบาทเป็น 100 ล้านบาท เพื่อใช้เป็นเงินทุนหมุนเวียนเพิ่มเติมของบริษัท

ปี 2546 บริษัทได้เพิ่มทุนจดทะเบียนและเรียกชำระแล้วจาก 100 ล้านบาท เป็น 300 ล้านบาท
โดยมีวัตถุประสงค์ เพื่อขยายกำลังการแปรรูปเหล็ก โดยจัดซื้อเครื่องรีดเหล็ก (Working
Roller)

ปี 2549 บริษัทได้ซื้อที่ดินติดกัน จำนวน 4 แปลง จากนางสาวรัตนา จิระพงษ์ตระกูล
ซึ่งเป็นกรรมการ และประธานกรรมการบริหาร และนายบุญชัย จิระพงษ์ตระกูล ซึ่งเป็นกรรมการ
และกรรมการผู้จัดการของบริษัท โดยที่ดินแปลงดังกล่าว
เป็นที่ตั้งอาคารสำนักงานและโรงงานของบริษัท ในราคา 40.54 ล้านบาท
ซึ่งเป็นราคาเดียวกันกับราคาประเมิน ของบริษัท ทีเอพี แวลูเอชั่น จำกัด
ผู้ประเมินราคาอิสระที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์

  เดือนมิถุนายน บริษัทได้เพิ่มทุนจดทะเบียนจาก 300 ล้านบาทเป็น 400 ล้านบาท
  และเปลี่ยนแปลงมูลค่าที่ตราไว้ (PAR) จากราคาหุ้นละ 100 บาท เป็นราคาหุ้นละ 1 บาท
  โดยกำหนดให้มีการเสนอขายหุ้นเพิ่มทุนที่ออกใหม่แก่ประชาชน จำนวน 100 ล้านหุ้น

  เดือนกรกฎาคม บริษัทได้จดทะเบียนแปรสภาพเป็นบริษัทมหาชนจำกัด

ปี 2550 เดือนสิงหาคม บริษัทเข้าทำการซื้อขายในตลาดหลักทรัพย์แห่งประเทศไทย
ภายใต้ชื่อหลักทรัพย์ “ TYM ”

ปี 2551 เดือนมกราคม บริษัทได้มีการจัดตั้งบริษัท ไทยง้วนลอจิสติกส์ จำกัด
มีทุนจดทะเบียนและเรียกชำระแล้ว 10 ล้านบาท (จำนวนหุ้น 100,000 หุ้นมูลค่าที่ตราไว้ 100
บาท โดยมีวัตถุประสงค์ เพื่อประกอบธุรกิจขนส่งสินค้า

เดือนกรกฎาคม บริษัทได้เปลี่ยนแปลงมูลค่าหุ้นสามัญจากมูลค่าหุ้นละ 1 บาท (หนึ่งบาท) จำนวน
400 ล้านหุ้น เป็นมูลค่าหุ้นละ 0.10 บาท (สิบสตางค์) จำนวน 4,000 ล้านหุ้น
และได้จดทะเบียนเปลี่ยนแปลงมูลค่าหุ้นสามัญต่อกรมพัฒนาธุรกิจการค้า กระทรวงพาณิชย์ เมื่อวันที่
28 กรกฎาคม 2551

ปี 2552 เดือนสิงหาคม บริษัทได้มีการจัดตั้งบริษัท ที.วาย.เค.อุตสาหกรรม จำกัด มีทุนจดทะเบียน
50 ล้านบาท และเรียกชำระแล้ว ณ 31 ธันวาคม 2552 จำนวน 37.5 ล้านบาท (จำนวนหุ้น
500,000 หุ้น มูลค่าที่ตราไว้ 100 บาท) โดยมีวัตถุประสงค์
เพื่อประกอบธุรกิจรับจ้างผลิตท่อเหล็กดำ

ปี 2553 เดือนเมษายน บริษัท ที.วาย.เค.อุตสาหกรรม จำกัด ได้เรียกทุนชำระครบเต็มจำนวน
50.0 ล้านบาท เมื่อวันที่ 19 เมษายน 2553 เป็นที่เรียบร้อยแล้ว และได้เริ่มดำเนินการผลิตแล้ว
ตั้งแต่ไตรมาสที่ 4 ปี 2553

3.2 ภาพรวมการประกอบธุรกิจของบริษัท ไทยง้วนเมทัล จำกัด (มหาชน)

บริษัทประกอบธุรกิจจัดจำหน่ายผลิตภัณฑ์เหล็กที่หลากหลายทั้งในรูปแบบวัตถุดิบที่ยังมิได้แปรรูป ได้แก่
เหล็กแผ่นรีดร้อนชนิดม้วน (Hot Rolled Coil) และที่แปรรูปแล้วทั้งเหล็กม้วนสลิต เหล็กแผ่น
เหล็กรูปพรรณประเภทขึ้นรูปร้อน และเหล็กรูปพรรณประเภทขึ้นรูปเย็นรวมทั้งผลิตภัณฑ์เหล็กอื่นๆ
นอกจากนี้บริษัทยังเป็นผู้แปรรูปผลิตภัณฑ์เหล็กบางประเภท ได้แก่ เหล็กแผ่น เหล็กม้วนสลิต
เหล็กแบน เหล็กฉากพับ เหล็กรางพับ ท่อเหล็ก และเหล็กโครงสร้างรูปตัวซี

โครงสร้างรายได้ของบริษัท ประกอบด้วย

1 ) การให้บริการจัดหาผลิตภัณฑ์ต่างๆ

บริษัทให้บริการจัดหาผลิตภัณฑ์เหล็กต่างๆ ได้แก่ เหล็กแผ่นรีดร้อนชนิดม้วน เหล็กแผ่น
เหล็กรูปพรรณประเภทขึ้นรูปร้อน ซึ่งสามารถแบ่งออกเป็น เหล็กเอชบีม เหล็กไอบีม
เหล็กไวร์แฟรงค์ เหล็กเส้น เหล็กรางรีด เหล็กฉากรีด เหล็กแบนรีด และเหล็กสี่เหลี่ยมตัน
รวมทั้งเหล็กรูปพรรณขึ้นรูปเย็นซึ่งสามารถแบ่งออกเป็น ท่อเหล็ก เหล็กรางพับ เหล็กฉากพับ
เหล็กโครงสร้างรูปตัวซี นอกจากนี้บริษัทยังให้บริการจัดหาเหล็กชนิดอื่นๆ เช่น ท่อประปา แผ่นซิงค์
เป็นต้น

2) การแปรรูปผลิตภัณฑ์เหล็ก

บริษัทนำเหล็กแผ่นรีดร้อนชนิดม้วนมาแปรรูปเป็นผลิตภัณฑ์เหล็กประเภทต่างๆ ได้แก่ เหล็กม้วนสลิต
เหล็กแผ่น เหล็กแบน เหล็กฉากพับ เหล็กรางพับ ท่อเหล็ก และเหล็กโครงสร้างรูปตัวซี
รวมทั้งบริษัทยังเป็นศูนย์บริการเหล็กครบวงจร ซึ่งให้บริการตัดเหล็กแผ่น (Plate)
ซอยหน้าเหล็กม้วนแถบเล็ก (Slitting Coil) ตามขนาดที่ลูกค้าต้องการ

3.3 โครงสร้างรายได้ของบริษัท

โครงสร้างรายได้ของบริษัทในระยะ 3 ปี สิ้นสุดวันที่ 31 ธันวาคม ปี 2551, 2552 และ 2553
ประกอบด้วยรายได้หลักจากการจัดหาผลิตภัณฑ์และแปรรูปแล้วจำหน่าย มีดังนี้

  ------------------------- ---------- -------- ---------- -------- ---------- --------
  มูลค่าการจำหน่าย             ปี 2553              ปี 2552              ปี 2551     

                            ล้านบาท     %        ล้านบาท     %        ล้านบาท     %

  3.3.1                     6,003.28   80.93    3,610.59   81.67    4,406.50   77.50
  การให้บริการจัดหาผลิตภัณฑ์                                                         

  3.3.2 การแปรรูปผลิตภัณฑ์เหล็ก  1,362.23   18.29    717.48     16.23    1,272.00   22.37

  รวม                       7,365.51   99.22    4,328.07   97.90    5,678.50   99.87

  รายได้อื่นๆ                  52.65      0.78     92.71      2.10     9.50       0.13

  รวมรายได้                  7,418.16   100.00   4,420.78   100.00   5,688.00   100.00
  ------------------------- ---------- -------- ---------- -------- ---------- --------

3.4 เป้าหมายในการดำเนินธุรกิจ

บริษัทเป็นผู้จัดจำหน่ายผลิตภัณฑ์เหล็กที่ให้บริการลูกค้าได้อย่างครบวงจร โดยใช้นโยบาย One Stop
Service คือ บริษัทจะเป็นผู้จัดจำหน่ายที่มีผลิตภัณฑ์หลากหลายครบถ้วน
เพื่อให้ลูกค้าสามารถประหยัดต้นทุนค่าใช้จ่าย และต้นทุนทางเวลา
เนื่องจากลูกค้าสามารถสั่งซื้อผลิตภัณฑ์เหล็กทุกประเภทตามความต้องการได้ในราคาที่พอใจจากบริษัท
ทั้งนี้ในอนาคตหากมีผลิตภัณฑ์เหล็กชนิดใหม่มาจำหน่ายในท้องตลาด
และลูกค้าของบริษัทมีความต้องการ บริษัทจะจัดซื้อผลิตภัณฑ์ดังกล่าวมาจำหน่ายเพื่อให้บริษัทยังคงเป็น
One Stop Service อย่างแท้จริง นอกจากนี้
บริษัทยังให้ความสำคัญกับขั้นตอนกระบวนการผลิตซึ่งเป็นหัวใจหลักในการที่จะได้สินค้าคุณภาพดีในต้นทุนต่ำ
ทำให้สินค้าส่วนใหญ่ของบริษัทได้รับมาตรฐานอุตสาหกรรม แต่อย่างไรก็ตาม
บริษัทยังมุ่งมั่นที่จะปรับปรุงระบบการทำงานและประสิทธิภาพในการผลิตอย่างต่อเนื่อง
โดยมีเป้าหมายที่จะพัฒนาให้ได้รับมาตรฐาน ISO 9001 ต่อไป

ในช่วงปลายปี 2552 บริษัทได้ขยายกำลังการผลิต โดยติดตั้งเครื่องจักรใหม่
สำหรับตัดเหล็กแผ่นขาว และสลิตเหล็กม้วนขาวรวมจำนวน 4 เครื่อง
เพื่อรองรับการขยายตัวของยอดขายในปี 2553 โดยเครื่องจักรใหม่ทั้ง 4 เครื่องนี้
จะสามารถเพิ่มกำลังการผลิตให้บริษัทอีกประมาณ 80,000 ตันต่อปี และตั้งบริษัทย่อยขึ้นอีก 1 แห่ง
เพื่อผลิตท่อเหล็กดำทดแทนการสั่งซื้อ โดยเครื่องจักรในบริษัทย่อยนี้
มีกำลังการผลิตท่อดำได้ปีละประมาณ 65,000 ตัน และเริ่มการผลิต ตั้งแต่ไตรมาสที่ 4 ของปี
2553 เป็นต้นไป โดยในปี 2554 คาดว่าจะใช้กำลังการผลิตจริงประมาณ 59,000 ตัน

นอกจากนี้ บริษัทยังมีเป้าหมายด้านลูกค้า คือ บริษัทมุ่งเน้นสร้างความไว้วางใจกับลูกค้า
โดยใช้นโยบายการขายในลักษณะที่เป็นพันธมิตรกับทั้งซัพพลายเออร์ และลูกค้า
สร้างฐานลูกค้าเดิมให้แน่นแฟ้นยิ่งขึ้น และขยายฐานลูกค้าใหม่ในลักษณะพันธมิตรทางการค้า